তথ্যবিবরণী                                                                         নম্বর : ২০২৪

**সংসদ সদস্য ও সাবেক মন্ত্রী ডা. আফছারুল আমীনের মৃত্যুতে**

**মন্ত্রিপরিষদ সদস্যবৃন্দের শোক**

ঢাকা, ১৯ জ্যৈষ্ঠ (২ জুন):

 চট্টগ্রাম-১০ আসনের সংসদ সদস্য ও সাবেক মন্ত্রী ডা. আফছারুল আমীনের মৃত্যুতে মন্ত্রিপরিষদের সদস্যবর্গ গভীর শোক ও দুঃখ প্রকাশ করেছেন।

 শোক প্রকাশ করেছেন মুক্তিযুদ্ধ বিষয়ক মন্ত্রী আ ক ম মোজাম্মেল হক; কৃষিমন্ত্রী ড. মোঃ আব্দুর রাজ্জাক; তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ; পররাষ্ট্রমন্ত্রী ড. এ কে আব্দুল মোমেন; পরিকল্পনা মন্ত্রী এম এ মান্নান; সমাজকল্যাণ মন্ত্রী নুরুজ্জামান আহমেদ; পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন; পার্বত্য চট্টগ্রাম বিষয়ক মন্ত্রী বীর বাহাদুর উশৈসিং; ভূমিমন্ত্রী সাইফুজ্জামান চৌধুরী; বিজ্ঞান ও প্রযুক্তি মন্ত্রী স্থপতি ইয়াফেস ওসমান; ডাক ও টেলিযোগাযোগ মন্ত্রী মোস্তাফা জব্বার, এবং শ্রম ও কর্মসংস্থান প্রতিমন্ত্রী বেগম মন্নুজান সুফিয়ান; নৌপরিবহন প্রতিমন্ত্রী খালিদ মাহ্‌মুদ চৌধুরী; প্রাথমিক ও গণশিক্ষা প্রতিমন্ত্রী মোঃ জাকির হোসেন; সংস্কৃতি বিষয়ক প্রতিমন্ত্রী কে এম খালিদ; পরিকল্পনা প্রতিমন্ত্রী ড. শামসুল আলম।

আজ পৃথক শোকবার্তায় তাঁরা মরহুমের বিদেহী আত্মার মাগফিরাত কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

উল্লেখ্য, ২০০৮, ২০১৪ ও ২০১৮ সালে পরপর তিনবার সংসদ সদস্য নির্বাচিত ডা. আফছারুল আমীন পূর্বে সরকারের নৌপরিবহন এবং পরে প্রাথমিক ও গণশিক্ষা মন্ত্রীর দায়িত্ব পালন করেছেন। আর চলতি মেয়াদে তিনি শিক্ষা মন্ত্রণালয় সম্পর্কিত সংসদীয় স্থায়ী কমিটির সভাপতি এবং চট্টগ্রাম নগর আওয়ামী লীগের সহ-সভাপতি হিসেবে দায়িত্ব পালন করেন।

#

মারুফ/রাহাত/মোশারফ/রফিকুল/সেলিম/২০২৩/২২৫০ ঘণ্টা

তথ্যবিবরণী                                                      নম্বর : ২০২৩

**মালয়েশিয়ার স্বরাষ্ট্রমন্ত্রী এবং মানব সম্পদ মন্ত্রীর সাথে প্রবাসী কল্যাণ মন্ত্রীর বৈঠক**

পুত্রজায়া (মালয়েশিয়া), ১৯ জ্যৈষ্ঠ (২ জুন):

মালয়েশিয়ায় বাংলাদেশের শ্রমবাজার উন্নয়ন এবং সম্প্রসারণ বিষয়ে প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদের সাথে মালয়েশিয়ার স্বরাষ্ট্রমন্ত্রী সাইফুদ্দিন নাসুতিন বিন ইসমাইলের বৈঠক অনুষ্ঠিত হয়েছে।

আজ মালয়েশিয়ার পুত্রজায়ায় স্বরাষ্ট্র মন্ত্রণালয়ে অনুষ্ঠিত এ বৈঠকে তাঁরা মালয়েশিয়ায় বাংলাদেশের শ্রমবাজার উন্নয়ন, কর্মীদের সামগ্রিক সুরক্ষা, রিক্যালিব্রেশন এবং শ্রমবাজার সংশ্লিষ্ট অন্যান্য বিষয় নিয়ে আলোচনা করেন।

বৈঠকে বাংলাদেশ হাইকমিশন, মালয়েশিয়ার ডেপুটি হাইকমিশনার খোরশেদ আলম খাস্তগীর, মিনিস্টার (লেবার) নাজমুস সাদাত সেলিম, মালয়েশিয়ার ইমিগ্রেশন বিভাগের মহাপরিচালক দাতুক রাজলিন জুসোহসহ স্বরাষ্ট্র মন্ত্রণালয়ের ঊর্ধ্বতন কর্মকর্তাবৃন্দ উপস্থিত ছিলেন।

বৈঠকে প্রবাসী কল্যাণমন্ত্রী বলেন, বাংলাদেশ ও মালয়েশিয়ার মধ্যে অত্যন্ত সৌহার্দ্য ও বন্ধুত্বপূর্ণ সম্পর্ক বিদ্যমান। তিনি বলেন, বাংলাদেশ মালয়েশিয়াসহ বিভিন্ন দেশের উন্নয়ন কর্মকাণ্ডে দক্ষতা ও সফলতার সাথে অবদান রাখছে। কর্মীদের দক্ষতার মানোন্নয়নে সরকার বিভিন্ন উদ্যোগ গ্রহণ করেছে।

এরপর বিকেলে প্রবাসী কল্যাণ মন্ত্রীর সাথে মালয়েশিয়ার মানবসম্পদ মন্ত্রী ভি শিবকুমারের আরেকটি বৈঠক মন্ত্রণালয়ের সভাকক্ষে অনুষ্ঠিত হয়েছে। বৈঠকে বাংলাদেশি কর্মীদের মালয়েশিয়ার শ্রমবাজারে আরো সুষ্ঠু ও নিরাপদ স্বল্পতম সময়ে হাউজমেইড ও সিকিউরিটি গার্ডসহ অধিক সংখ্যক কর্মী প্রেরণ বিষয়ে আলোচনা হয়।

এ সময় আরো উপস্থিত ছিলেন সেক্রেটারি জেনারেল জাইনি উজাং এবং বাংলাদেশ হাইকমিশন মালয়েশিয়ার ভারপ্রাপ্ত হাইকমিশনার মোঃ খোরশেদ আলম খাস্তগীর ও মোঃ নাজমুস সাদাত সেলিমসহ হাইকমিশনের অন্যান্য কর্মকর্তা।

#

রাশেদুজ্জামান/রাহাত/মোশারফ/রফিকুল/সেলিম/২০২৩/২০৫০ ঘণ্টা

তথ্যবিবরণী                                                                                   নম্বর : ২০২২

**ডা. আফছারুল আমীনের মৃত্যুতে তথ্য ও সম্প্রচার মন্ত্রীর শোক**

ঢাকা, ১৯ জ্যৈষ্ঠ (২ জুন):

চট্টগ্রাম ১০ আসনের সংসদ সদস্য ও সাবেক মন্ত্রী ডা. আফছারুল আমীনের মৃত্যুতে গভীর শোক ও দুঃখ প্রকাশ করে তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘আফছারুল আমীন ভাই মৃত্যুকাল অবধি দেশ ও দশের প্রতি দায়িত্বপালন করে গেছেন।’

চট্টগ্রাম ৭ আসনের সংসদ সদস্য তথ্য ও সম্প্রচার মন্ত্রী ড. হাছান বলেন, ২০০৮, ২০১৪ ও ২০১৮ সালে পরপর তিনবার সংসদ সদস্য নির্বাচিত ডা. আফছারুল আমীন পূর্বে সরকারের নৌপরিবহন ও পরে প্রাথমিক ও গণশিক্ষা মন্ত্রীর দায়িত্বপালন করেছেন। আর চলতি মেয়াদে তিনি শিক্ষা মন্ত্রণালয় সম্পর্কিত সংসদীয় স্থায়ী কমিটির সভাপতি এবং চট্টগ্রাম নগর আওয়ামী লীগের সহ-সভাপতি হিসেবে দায়িত্ব পালন করছিলেন উল্লেখ করে তথ্যমন্ত্রী বলেন, এভাবে জীবনের শেষ দিন পর্যন্ত দেশ ও মানুষের জন্য তিনি কর্মের দৃষ্টান্ত রেখে গেছেন।

তথ্যমন্ত্রী তাঁর শোকবার্তায় প্রয়াতের বিদেহী আত্মার শান্তি কামনা করেন এবং শোকাহত পরিবারের সদস্যদের প্রতি গভীর সমবেদনা জানান।

উল্লেখ্য, আজ বিকেলে দুরারোগ্য ব্যাধিতে আক্রান্ত ডা. আফছারুল আমীন ঢাকায় একটি হাসপাতালে চিকিৎসাধীন অবস্থায় মৃত্যুবরণ করেন।

#

আকরাম/রাহাত/রফিকুল/আব্বাস/২০২৩/২০২০ ঘণ্টা

তথ্যবিবরণী নম্বর: ২০২১

**বাজেট বাস্তবসম্মত ও কৃষিবান্ধব**

 **-কৃষিমন্ত্রী**

মধুপুর (টাঙ্গাইল), ১৯ জ্যৈষ্ঠ (২ জুন):

 কৃষিমন্ত্রী ও আওয়ামী লীগের প্রেসিডিয়াম সদস্য ড. মোঃ আব্দুর রাজ্জাক বলেছেন, এবারের বাজেট খুবই বাস্তবসম্মত ও কৃষিবান্ধব। সরকার স্মার্ট বাংলাদেশ, আধুনিক ও উন্নত বাংলাদেশ গড়ার লক্ষ্যে বাজেট দিয়েছে। দেশ উন্নয়নের মহাসড়কে রয়েছে। উন্নত বাংলাদেশ গড়ার দিকে অদম্য গতিতে এগিয়ে চলছে। তিনি বলেন, এ বাজেটের মাধ্যমে এই গতি আরো বেগবান ও গতিময় হবে। তিনি বলেন, এটি উচ্চাভিলাষী ও কাল্পনিক বাজেট নয়। এই বাজেট বাস্তবসম্মত। অতীতেও আমরা যেমন সফল হয়েছি, তেমনি আগামী দিনেও এই বাজেট বাস্তবায়নে সফল হবো।

 আজ টাঙ্গাইলের মধুপুর উপজেলায় রানী ভবানী স্কুল মাঠে ফ্রি মেডিকেল ক্যাম্প উদ্বোধন অনুষ্ঠানে মন্ত্রী এসব কথা বলেন। কৃষিমন্ত্রীর পৃষ্ঠপোষকতায় মধুপুর উপজেলা আওয়ামী লীগ ও উত্তরা আধুনিক মেডিকেল কলেজ হাসপাতাল এ অনুষ্ঠানের আয়োজন করে।

 বিনামূল্যে চিকিৎসাসেবা আয়োজন প্রসঙ্গে কৃষিমন্ত্রী এবং উত্তরা আধুনিক মেডিকেল কলেজ ও হাসপাতালের চেয়ারম্যান ড. আব্দুর রাজ্জাক বলেন, প্রধানমন্ত্রী শেখ হাসিনা সকল মানুষের দোরগোড়ায় চিকিৎসাসেবা পৌঁছে দিচ্ছেন। গ্রামের গরিব মানুষেরাও এখন উন্নত চিকিৎসাসেবা পাচ্ছেন।

 মন্ত্রী বলেন, বিএনপি নেতাকর্মীরা গত ১৪ বছর ধরেই বাজেট আসলে মুখস্থ কথা বলে আসছেন-এটা উচ্চাভিলাষী বাজেট, অবাস্তব বাজেট, কাল্পনিক বাজেট। আমরা কখনো উচ্চাভিলাষী বাজেট দেইনি। আগে দেশে মোট জিডিপির আকার ছিলো চার লাখ ৮৪ হাজার কোটি টাকা, তা এখন ৪৪ লাখ কোটিতে উন্নীত হয়েছে। বাজেট কল্পনাভিত্তিক হলে এটি অর্জন করা সম্ভব হতো না। এ বাজেটের মাধ্যমে জিডিপির আকার আরো বৃদ্ধি পাবে।

 বাজেটটি সত্যিকার অর্থে গরিববান্ধব, কৃষিবান্ধব ও পল্লীবান্ধব উল্লেখ করে মন্ত্রী বলেন, এই বছরের বাজেটে কৃষিকে আমরা সর্বোচ্চ গুরুত্ব দিয়েছি। ফসলের উৎপাদন বৃদ্ধি, নতুন জাত উদ্ভাবন, ভর্তুকি মূল্যে বিভিন্ন যন্ত্রপাতি প্রদান ও ভর্তুকি অব্যাহত রাখায় গুরুত্ব দেয়া হয়েছে। গ্রামীণ ও পল্লী মানুষের জীবনযাত্রার মান উন্নয়ন করার জন্য এই বাজেটকে সর্বোচ্চ গুরুত্ব দেওয়া হয়েছে।

 যুক্তরাষ্ট্রের ভিসা নিষেধাজ্ঞার বিষয়ে মন্ত্রী বলেন, আওয়ামী লীগ মোটেই বিচলিত নয়। কোনো স্যাংশনই আমাদের উন্নয়ন ব্যাহত করতে পারবে না। বাংলাদেশের গণতন্ত্রকে ব্যাহত করতে পারবে না। যত ধরনের স্যাংশনই দেক, তা মোকাবিলা করার মতো যোগ্যতা বাংলাদেশের আছে।

 ফ্রি মেডিকেল ক্যাম্পে উত্তরা আধুনিক মেডিকেল কলেজ ও হাসপাতালের ৬০ জন বিশেষজ্ঞ চিকিৎসকসহ প্রায় ১০০ জনের মেডিকেল টিম সকাল ৯ টা থেকে সারা দিন চিকিৎসা সেবা দিয়েছে।

 মধুপুর উপজেলার নির্বাহী কর্মকর্তা শামীমা ইয়াসমিনের সভাপতিত্বে পৌর মেয়র সিদ্দিক খান, উপজেলা আওয়ামী লীগের সভাপতি খন্দকার শফি উদ্দিন মনি, সাবেক পৌর মেয়র মাসুদ পারভেজ প্রমুখ অনুষ্ঠানে উপস্থিত ছিলেন।

#

কামরুল/রাহাত/মোশারফ/রফিকুল/শামীম/২০২৩/১৯২০ঘণ্টা

তথ্যবিবরণী নম্বর: ২০২০

**সমাজকল্যাণ প্রতিমন্ত্রীর সহধর্মিণীর মৃত্যুতে টেলিযোগাযোগ মন্ত্রীর শোক**

ঢাকা, ১৯ জ্যৈষ্ঠ (২ জুন):

সমাজকল্যাণ প্রতিমন্ত্রী মোঃ আশরাফ আলী খান খসরুর সহধর্মিণী নেত্রকোণা জেলা মহিলা আওয়ামী লীগের সভাপতি এবং বৃহত্তর ময়মনসিংহ সাংস্কৃতিক ফোরামের সহ-সভাপতি কামরুন্নেসা আশরাফ দীনার মৃত্যুতে গভীর শোক ও দুঃখ প্রকাশ করেছেন বৃহত্তর ময়মনসিংহ সাংস্কৃতিক ফোরামের সভাপতি এবং ডাক ও টেলিযোগাযোগ মন্ত্রী মোস্তাফা জব্বার।

মন্ত্রী আজ এক শোকবার্তায় বলেন, কামরুন্নেসা আশরাফ দীনা ছিলেন  একাধারে রাজনীতিক, ক্রীড়া সংগঠক, সাংস্কৃতিক ব্যক্তিত্ব এবং নিবেদিতপ্রাণ  সমাজসেবী। শিক্ষা বিস্তার, প্রতিবন্ধী ব্যক্তি ও শিশুদের শিক্ষা এবং বৃহত্তর ময়মনসিংহের শিল্প, সাহিত্য-সংস্কৃতি বিকাশসহ নারীর ক্ষমতায়নে তাঁর অবদান চির অম্লান হয়ে থাকবে। তাঁর মৃত্যুতে নেত্রকোণাবাসী হারালো একজন আলোকিত মানুষ, বৃহত্তর ময়মনসিংহ সাংস্কৃতিক ফোরাম হারালো এক মহান নেতৃত্ব, আমি হারিয়েছি একজন শুভাকাঙ্ক্ষী, বৃহত্তর ময়মনসিংহের সাংস্কৃতিক বিকাশের আন্দোলনের একজন মহান সাথী এবং দেশ হারিয়েছে সুমহান এক ব্যক্তিত্ব। তিনি বলেন, তাঁর শূন্যতা পূরণ হবার নয়।

শোকবার্তায় মন্ত্রী মরহুমার বিদেহী আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদন জানান।

#

শেফায়েত/রফিকুল/লিখন/২০২৩/১৯১৮ঘণ্টা

তথ্যবিবরণী নম্বর: ২০১৯

**সমাজকল্যাণ প্রতিমন্ত্রীর সহধর্মিণীর মৃত্যুতে বস্ত্র ও পাট মন্ত্রীর শোক**

ঢাকা, ১৯ জ্যৈষ্ঠ (২ জুন):

সমাজকল্যাণ প্রতিমন্ত্রী মোঃ আশরাফ আলী খান খসরুর সহধর্মিণী ও নেত্রকোণা জেলা মহিলা আওয়ামী লীগের সভাপতি কামরুন্নেছা আশরাফ দীনার মৃত্যুতে গভীর দুঃখ ও শোক প্রকাশ করেছেন বস্ত্র ও পাট মন্ত্রী গোলাম দস্তগীর গাজী, বীরপ্রতীক।

মন্ত্রী আজ এক শোকবার্তায় মরহুমার বিদেহী আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান।

#

সৈকত/রফিকুল/লিখন/২০২৩/১৭১০ঘণ্টা

তথ্যবিবরণী                                                                                   নম্বর : ২০১৮

**কোভিড-১৯ সংক্রান্ত সর্বশেষ প্রতিবেদন**

ঢাকা, ১৯ জ্যৈষ্ঠ (২ জুন):

স্বাস্থ্য অধিদপ্তরের তথ্যানুযায়ী বৃহস্পতিবার সকাল ৮টা থেকে আজ শুক্রবার সকাল ৮টা পর্যন্ত ২৪ ঘণ্টায় দেশে ৮৯ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৫ দশমিক ৮৭ শতাংশ। এ সময় ১ হাজার ৫১৫ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে ২ জন মৃত্যুবরণ করেছেন। এ পর্যন্ত ২৯ হাজার ৪৪৮ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ৬ হাজার ৩১৩ জন।

#

সুলতানা/রফিকুল/আব্বাস/২০২৩/১৬৩০ ঘণ্টা

তথ্যবিবরণী                                                                   নম্বর : ২০১৭

**বিএনপি দেশবিরোধী ষড়যন্ত্রে লিপ্ত আছে**

 **-এনামুল হক শামীম**

সিরাজগঞ্জের, ১৯ জ্যৈষ্ঠ (২ জুন):

পানিসম্পদ উপমন্ত্রী একেএম এনামুল হক শামীম বলেছেন, বিএনপি ক্ষমতায় থাকতে দেশের অর্থ বিদেশে পাচার করেছে। আর ক্ষমতায় যেতে না পেরে পেট্রোল বোমা মেরে মানুষ হত্যা করেছে। দীর্ঘদিন ক্ষমতায় থাকতে না পেরে তারা ক্ষমতায় যাওয়ার জন্য নানান ষড়যন্ত্রে মরিয়া হয়ে উঠেছে। তাই তারা প্রতিনিয়তই দেশবিরোধী ষড়যন্ত্রে লিপ্ত। তবে কোনো লাভ হবে না, এদেশের জনগণ উন্নয়ন সমৃদ্ধ স্মার্ট বাংলাদেশ বিনির্মাণ করতে বঙ্গবন্ধু কন্যা শেখ হাসিনাকেই আবার ক্ষমতায় আনবে।

আজ সিরাজগঞ্জের চৌহালী উপজেলার খাষপুকুরিয়া হতে চর-সলিমাবাদ পর্যন্ত যমুনা বামতীর ভাঙ্গন হতে নদীতীর রক্ষাকল্পে ‘নদীতীর সংরক্ষণ’ শীর্ষক প্রকল্পের উদ্বোধন অনুষ্ঠানে প্রধান অতিথির বক্তব্যে উপমন্ত্রী এসব কথা বলেন।

এনামুল হক শামীম বলেন, প্রধানমন্ত্রী শেখ হাসিনার স্মার্ট বাংলাদেশ বিনির্মাণে, বঙ্গবন্ধুর স্বপ্নের সোনার বাংলা গড়ার লক্ষ্যে এবারের প্রস্তাবিত বাজেট যথার্থ ভূমিকা রাখবে। এই বাজেট হচ্ছে সংকটে ঘুরে দাঁড়ানোর বাজেট। গত তিন বছরে করোনা মহামারি ও রাশিয়া-ইউক্রেন যুদ্ধের প্রভাব সারাবিশ্বের অন্যান্য দেশের মতো বাংলাদেশেও পড়েছে। সেই অর্থনৈতিক মন্দার প্রভাব কাটিয়ে বাংলাদেশের অর্থনীতিকে গতিশীল করতেই এই সময়োপযোগী বাজেট।

উপমন্ত্রী আরো বলেন, সরকারের কার্যকর পদক্ষেপের কারণেই সারাদেশে নদীভাঙন কমে এসেছে। আগামী কয়েক বছরের মধ্যে বাংলাদেশের মানুষ অনেকাংশে জলাবদ্ধতা ও নদী ভাঙন থেকে রক্ষা পাবে। গুনগত মান ঠিক রেখে নির্দিষ্ট সময়ের মধ্যে প্রকল্পের কাজ সম্পন্ন করতে হবে। এ ব্যাপারে কোনো প্রকার গাফিলতি, অনিয়ম ও দুর্নীতি সহ্য করা হবে না।

সিরাজগঞ্জ জেলা প্রশাসক মীর মোহাম্মদ মাহবুবুর রহমানের সভাপতিত্বে অনুষ্ঠানে সংসদ সদস্য আব্দুল মোমিন মন্ডল ও আহসানুল হক টিটু উপস্থিত ছিলেন।

#

গিয়াস/ জুলফিকার/রবি/সাঈদা/কলি/মাসুম/২০২৩/১৫০০ ঘণ্টা

তথ্যবিবরণী                                                                   নম্বর : ২০১৬

**সমাজকল্যাণ প্রতিমন্ত্রীর সহধর্মিণী'র মৃত্যুতে মন্ত্রীবর্গের শোক প্রকাশ**

ঢাকা, ১৯ জ্যৈষ্ঠ (২ জুন):

 সমাজকল্যাণ প্রতিমন্ত্রীর সহধর্মিণীও নেএকোনা জেলা মহিলা আওয়ামী লীগের সভানেত্রী কামরুন্নেসা আশরাফের মৃত্যুতে মন্ত্রী ও প্রতিমন্ত্রীবর্গ গভীর শোক ও দুঃখ প্রকাশ করেছেন।

 পৃথক পৃথক শোকবার্তায় মন্ত্রী ও প্রতিমন্ত্রীবর্গ মরহুমার বিদেহী আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান।

 মৃত্যুতে গভীর শোক প্রকাশ করেছেন কৃষিমন্ত্রী ড. মোঃ আব্দুর রাজ্জাক, পররাষ্ট্রমন্ত্রী ড. এ কে আব্দুল মোমেন, সমাজকল্যাণ মন্ত্রী নুরুজ্জামান আহমেদ, পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন, মৎস্য ও প্রাণিসম্পদ মন্ত্রী শ ম রেজাউল করিম এবং বিজ্ঞান ও প্রযুক্তি মন্ত্রী স্থপতি ইয়াফেস ওসমান। আরো শোক প্রকাশ করেছেন নৌপরিবহন প্রতিমন্ত্রী খালিদ মাহ্‌মুদ চৌধুরী, তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক, সংস্কৃতি বিষয়ক প্রতিমন্ত্রী কে এম খালিদ, মহিলা ও শিশু বিষয়ক প্রতিমন্ত্রী বেগম ফজিলাতুন নেসা এবং প্রাথমিক ও গণশিক্ষা প্রতিমন্ত্রী মোঃ জাকির হোসেন।

#

কামরুল/জুলফিকার/রবি/সাঈদা/কলি/মাসুম/২০২৩/১০৪৫ ঘণ্টা

তথ্যবিবরণী                                                                                   নম্বর : ২০১৫

বিএডিসি ও পোডিনটর্গের মধ্যে চুক্তি স্বাক্ষরিত

**রাশিয়া থেকে ১ লাখ ৮০ হাজার টন সার পাওয়া যাবে**

ঢাকা, ১৯ জ্যৈষ্ঠ (২ জুন):

২০২৩-২৪ অর্থবছরে রাশিয়া থেকে ১ লাখ ৮০ হাজার টন এমওপি সার পাওয়া যাবে। গতকাল মস্কোতে বাংলাদেশ কৃষি উন্নয়ন কর্পোরেশন (বিএডিসি) ও রাশিয়ার স্টেট কর্পোরেশন পোডিনটর্গ এর মধ্যে এ সংক্রান্ত একটি চুক্তি স্বাক্ষরিত হয়।

চুক্তিতে বিএডিসি’র চেয়ারম্যান আব্দুল্লাহ সাজ্জাদ ও পোডিনটর্গের মহাপরিচালক আন্দ্রেই সের্গেইভিচ স্বাক্ষর করেন। এ সময় কৃষিসচিব ওয়াহিদা আক্তার ও বিএডিসির সদস্য পরিচালক আব্দুস সামাদ উপস্থিত ছিলেন।

#

কামরুল/জুলফিকার/রবি/সাঈদা/কলি/মাসুম/২০২৩/১০৪৫ ঘণ্টা

তথ্যবিবরণী                                                                                   নম্বর : ২০১৪

**সমাজকল্যাণ প্রতিমন্ত্রীর সহধর্মিণী'র ইন্তেকাল**

ঢাকা, ১৯ জ্যৈষ্ঠ (২ জুন):

সমাজকল্যাণ প্রতিমন্ত্রী মোঃ আশরাফ আলী খান খসরুর সহধর্মিণী ও নেএকোনা জেলা মহিলা আওয়ামী লীগের সভানেত্রী কামরুন্নেসা আশরাফ গতকাল ১০টা ২৫ মিনিটে বঙ্গবন্ধু শেখ মুজিব মেডিকেল বিশ্ববিদ্যালয়ে  চিকিৎসাধীন অবস্থায় ইন্তেকাল করেছেন (ইন্না লিল্লাহি ... রাজিউন)। মৃত্যুকালে তাঁর বয়স হয়েছিল ৬২ বছর।  মরহুমা কামরুন্নেসা আশরাফ কিডনিসহ নানা রকম জটিলতায় ভুগছিলেন। ।

মরহুমার প্রথম জানাজা নামাজ আজ সকাল ৯ টায় ঢাকার সার্কিট হাউস রোডে টিপটপ জামে মসজিদে এবং দ্বিতীয় জানাজা নামাজ সন্ধ্যা ৬ টায় নেএকোনা সদর উপজেলার মুক্তার পাড়া মাঠে অনুষ্ঠিত হবে। জানাজা শেষে সদর উপজেলার পৌর গোরস্থানে তাঁকে দাফন করা হবে।

#

এনায়েত/জুলফিকার/রবি/সাঈদা/কলি/মাসুম/২০২৩/১১০০ ঘণ্টা